**Ārpusģimenes aprūpes atbalsta centra sadarbība ar bāriņtiesu, kura pieņēmusi lēmumu par bērna ievietošanu ārpusģimenes aprūpē, un vecāku dzīves vietas sociālo dienestu, nodrošinot bērna saskarsmi ar bērna vecākiem, brāļiem (pusbrāļiem), māsām (pusmāsām), radiniekiem un bērnam tuvām personām**

|  |  |
| --- | --- |
| Ja bāriņtiesa pārzina bērna ģimenes situāciju (proti, sadarbībā ar sociālo dienestu ir veikta risku novērtēšana un vecāki nav novērsuši bērna attīstībai nelabvēlīgos apstākļus), pirms lēmuma par ārpusģimenes aprūpi bāriņtiesa informē audžuģimeni, atbalsta centru un sociālo dienestu par saskarsmes kārtību, t.sk. bāriņtiesa var organizēt starpinstitucionālo sanāksmi. | |
|  | |
| Bāriņtiesa pieņem lēmumu par vecāku aizgādības tiesību pārtraukšanu un bērna ievietošanu audžuģimenē. | |
|  | |
| Bāriņtiesa nekavējoties, bet ne vēlāk kā 10 darba dienu laikā, lēmuma norakstu nosūta bērna vecāku dzīvesvietas sociālajam dienestam, audžuģimenei, audžuģimenes bāriņtiesai un atbalsta centram. | |
|  | |
| Sociālais dienests uzsāk bērna bioloģiskās ģimenes rehabilitācijas plāna izstrādi vai aktualizē iepriekš izstrādāto plānu[[1]](#endnote-1), tai skaitā iekļaujot informāciju par saskarsmes kārtību. | |
|  | |
| Ne vēlāk kā mēneša laikā pēc bērna uzņemšanas audžuģimenē, sociālais dienests organizē starpinstitūciju sanāksmi[[2]](#endnote-2). Ja sociālais dienests sapulci nav noorganizējis, to dara atbalsta centrs. Starpinstitūciju sanāksmes darba kārtībā tiek iekļauts jautājums par saskarsmes kārtību un atbalsta centra lomu tās nodrošināšanā.  Atbalsta centrs informāciju par saskarsmes kārtību (t.sk., regularitāte, atbalsta centra un citu pušu iesaiste, ierobežojumi, u.tml.) fiksē bērna lietā (informācijas avoti – bāriņtiesas lēmums, tiesas lēmums, starpinstitūciju sanāksme, u.c.). | |
|  | |
| Atkarībā no bāriņtiesas lēmuma un starpinstitūciju sanāksmē panāktās vienošanās[[3]](#endnote-3), atbalsta centrs var sniegt atbalstu audžuģimenei bērna saskarsmes ar bioloģisko ģimeni īstenošanā. | |
|  | |
| Atbalsta centrs sniedz organizatorisku atbalstu audžuģimenei (iepriekš vienojoties ar audžuģimeni) bērna saskarsmei ar bioloģisko ģimeni.[[4]](#endnote-4) | Ja bāriņtiesas lēmums paredz, ka atbalsta centrs piedalās pie bērna tikšanās ar bioloģisko ģimeni (piem., nodrošinot atbalsta centra speciālista vai cita speciālista klātbūtni), tad atbalsta centrs dokumentē un veic pierakstus par bērna un bioloģiskās ģimenes tikšanos, saskaņā ar bāriņtiesas lēmumā uzdotajiem jautājumiem vai izmanto atbilstošo veidlapu.[[5]](#endnote-5) |
|  | |
| Ja bāriņtiesas lēmums to paredz vai arī, ja ir bāriņtiesas pieprasījums, atbalsta centrs informāciju par īstenoto saskarsmi un novērojumiem iesniedz bērna pašvaldības bāriņtiesai.[[6]](#endnote-6);[[7]](#endnote-7) Ja ir saņemts sociālā dienesta pieprasījums par bērna saskarsmi ar vecākiem, atbalsta centrs informāciju par īstenoto saskarsmi un novērojumiem iesniedz bērna vecāku pašvaldības sociālajam dienestam (savukārt,vecāku pašvaldības sociālais dienests sniedz atzinumu bāriņtiesai par iespējām bērnam atgriezties vecāku aizgādībā. Atzinumā iekļauj arī atbalsta centra sniegto informāciju par saskarsmes īstenošanu). | |
|  | |
| Ja bērna vecākiem ar tiesas lēmumu ir atņemtas aizgādības tiesības (vai bērns ir bārenis), tad vecāku pašvaldības sociālais dienests vairs nav iesaistīts jautājumā par bērna saskarsmes nodrošināšanu ar vecākiem un citām bērna tuvām personām. Tādā gadījumā atbalsta centra sociālais darbinieks, sadarbībā ar audžuģimeni un, ja tas ir atbilst bāriņtiesas viedoklim par bērna labākajām interesēm, atbalsta audžuģimeni bērna saskarsmē ar vecākiem un citām bērna tuvām personām, vienlaikus fiksējot to bērna lietā. | |
|  | |
| Pēc bāriņtiesas pieprasījuma atbalsta centrs piedalās bāriņtiesas sēdē par pārtraukto aizgādības tiesību atjaunošanu vai ārpusģimenes aprūpes veida maiņu. | |

1. Individuālā sociālā rehabilitācijas plāna mērķis ir panākt bērna un ģimenes stāvokļa uzlabošanos, īstenojot mērķtiecīgus pasākumus, lai bērns varētu atgriezties vecāku aprūpē un nākotnē ģimenē tiktu nodrošināta bērna attīstībai un augšanai labvēlīga vide. Rehabilitācijas plānu savas kompetences ietvaros izstrādā sociālā darba speciālists sadarbībā ar citiem bērnu tiesību aizsardzībā iesaistītiem speciālistiem, pamatojoties uz iepriekš pieņemtajiem bāriņtiesas lēmumiem un sniegto situācijas aprakstu, kā arī jebkuras kompetentas institūcijas (piemēram, policija, izglītības iestāde) vai speciālista (piemēram, sociālais pedagogs, ģimenes ārsts, psihologs u.c.) sniegto informāciju par ģimenes problēmām, ņemot vērā, ka īpaša uzmanība jāvērš uz to cēloņu un iemeslu mazināšanu un likvidēšanu, kas bija par pamatu bērna aizgādības tiesību pārtraukšanai vecākam. Svarīgi akcentēt, ka sociālās rehabilitācijas plāns jāveido tā, lai ģimene, t.sk. bērns, saņemtu atbilstošu speciālistu (piemēram, sociālais darbinieks, psihologs, narkologs, jurists u.c.) atbalstu to sociālo un psiholoģisko problēmu risināšanā, kurus tā atrisināt saviem spēkiem un resursiem nespēj. [↑](#endnote-ref-1)
2. Starpinstitūciju sanāksmes mērķis ir informēt par rehabilitācijas plānu, tajā ietvertajiem pasākumiem, nodrošināt maksimāli efektīvu informācijas apmaiņu un sniegt nepieciešamo palīdzību un atbalstu bērnam. Starpinstitūciju sanāksmē piedalās bāriņtiesa, sociālais dienests, atbalsta centrs, audžuģimene, ja nepieciešams, var pieaicināt citus speciālistus vai personas, bioloģiskos vecākus. Starpinstitūciju sanāksmē panāktās vienošanās tiek protokolētas. Starpinstitūciju sanāksmes darba kārtībā ir sekojoši jautājumi: audžuģimenei un atbalsta centram nepieciešamā informācija/dokumenti par bērnu; bērna pastāvīguma nodrošināšanas plāns (atkalapvienošanās ar bioloģisko ģimeni, aizbildnība, adopcija, palikšana audžuģimenē, cits); bērna adaptācijas perioda audžuģimenē uzdevumi un bērnam nepieciešamais atbalsts adaptācijas perioda veiksmīgai norisei; saskarsmes kārtība ar bioloģisko ģimeni, citām bērnam tuvām personām un Atbalsta centra loma tās norisē; savstarpējā vienošanās par iesaistīto pušu sadarbības kārtību un nākamo sanāksmju regularitāti un termiņiem. [↑](#endnote-ref-2)
3. Ja bāriņtiesas lēmumā nav noteikti saskarsmes ierobežojumi, tad trešā persona (audžuģimene, atbalsta centra speciālists, u.c.) bērna tikšanās reizēs ar vecākiem nepiedalās. [↑](#endnote-ref-3)
4. Atbalsta centra organizatoriskais atbalsts var izpausties kā palīdzība tikšanās saplānošanā, komunikācija ar tikšanās dalībniekiem, telpu noorganizēšana (piemēram, sākotnēji tikšanās var tikt organizētas atbalsta centra telpās), u.tml. [↑](#endnote-ref-4)
5. Veidlapa “Ārpusģimenes aprūpes atbalstacentra sociālādarbinieka / audžuģimenesnovērojumi par bērna tikšanos ar bioloģisko ģimeni”. [↑](#endnote-ref-5)
6. Sociālais dienests, vērtējot jautājumu par ģimenes atkalapvienošanās iespēju un sniedzot atzinumu bāriņtiesai par iespēju vecākam atjaunot pārtraukto aizgādību, vērtē ne vien bioloģisko vecāku sadarbību ar sociālo dienestu un iesaisti noteikto uzdevumu izpildē, bet skata to kopsakarā ar īstenoto saskarsmi ar bērnu. [↑](#endnote-ref-6)
7. Bāriņtiesa, vērtējot jautājumu par aizgādības atjaunošanu, ņem vērā no atbalsta centra saņemto informāciju par vecāka īstenoto saskarsmi: personiskām attiecībām un tiešu kontaktu ar bērnu, vēršot uzmanību uz tādiem aspektiem kā, piemēram, vecāka pienākuma uzturēt personiskās attiecības un tiešu kontaktu ar bērnu īstenošanas regularitāte un sistemātiskums, atbilstoši noteiktajai saskarsmes kārtībai; vecāka saskarsmes kvalitātes izvērtējumam, īpaši vēršot uzmanību uz aspektiem, kas liecina, ka vecāks apzinājies un novērsis tos riskus, kas bija par iemeslu aizgādības pārtraukšanai. [↑](#endnote-ref-7)